Akwanhyia biara dze nsunsuando nam a ɔdze ɔhaw ahorow pii brɛ ankorankor, ebusuafo na ɔman. Nsunsuando a ahorow a kaar akwanhyia dze ba no bi na odzidzi do yi:
Nsunsuando a odzi kan a Kaar akwanhyia dze ba nye Owu. Ɔnam kaar akwanhyia ntsi, nyimpa pii na wɔahwer hɔn nkwa na ndɛ yi wɔnnka atseafo ho. Sɛ kaar akwanhyia si a nyimpa mpempem na wɔfa mu hwer hɔn nkwa. Ɔtɔ fa bi a, nnyɛ hɔn a wɔwɔ hɛn no mu no nkotsee na akwanhyia yi ka hɔn mbom dodow a wɔbɛn bea akwanhyia no sii no mu binom so ho tum ka anaa wɔhwer hɔn nkwa.
Nnyɛ owu nko na sɛ kaar akwanhyia si a, ɔba. Nyimpa pii rohwer hɔn nkwa no na dodowara so ridzi dzɛm ɔnam kaar akwanhyia ntsi. Iyi yɛ ber a yɛka dɛ sɛbe, nyimpa no ne tsir mpo ayɛ yie wɔ ber a kaar akwanhyia no sii no. Sɛ akwanhyia no si a, binom hɔn nsa na hɔn anan tum twitwa, binom hɔn ndompe mu bubu a ɔma wonntum nantsew bio na  binom dzi dzɛm wɔ hɔn enyim. Dzɛmdzi yi mma nkorɔfo nntum nndzi hɔn daadaa dwuma a ɔboa hɔn ma wɔhwɛ hɔn ebusua. Ɔhaw pii na otum fa iyi do ba nkorɔfo do
Kaar akwanhyia sɛɛ egyapadze ahorow a nkorɔfo dze mfe dodow apɛ egu hɔ. Ahɛnkafo piinara na wɔnom ns ana wɔfa ndubabɔn dze ka kaar na sɛ ɔba no dɛ nyimpa a ɔreka kaar no abow ma onnhu kwan do yie a, otum ka kaar no dze kɛhyɛ obi ne fie a ɔdze mfe pii esi  twuruw ne nyinara gu. Osi dɛm a nna akɛyɛ awerɛhowsɛm dze ama dodowara a wɔaher hɔn dabew na ndzɛmba ahorow pii a wɔapɛ egu hɔ. Bio, otum kum hɔn a wɔwɔ dɛm fibobow no mu no nyinara so ka ho.
Otsia bio, sɛ kaar akwanhyia si a ɔma nyimpa dodow dzi dzɛm. Iyi ma wɔhwer hɔn nsaanoedwuma na ɔma wonya haw wɔ hɔn asetsena mu. Ɔnam dzɛm dzi no ntsi, dɛm nkorɔfo yi nntum nnyɛ edwuma na sɛ ɔyɛ baatan a, onnkotum ahwɛ ne mba wɔ hɔn edzidzi mu, ntarhyɛ mu na nwomasua mu. Ɔnam dɛ dɛm mbofra yi ehu dɛ hɔn awofo edzi dzɛm na wonntum nnhwɛ hɔn ntsi, mbofra yi so dze hɔn hɔn ho wura ndzɛyɛɛ ahorow mu a ɔmmfa nsunsuando pa mbrɛ hɔn.
Nsunsuando a otwa tun wɔ akyerɛw yi mu a kaar akwanhyia dze ba nye kawbɔ a ɔdze brɛ aban no. Sɛ kaar akwanhyia si a, nhyehyɛɛ ahorow pii na aban no dze gu akwan do dze sɔ hɔn akwanhyia no ato hɔn no asen. Dɛm mboa yi tum yɛ sika, bea a wɔbɛda, ayarhwɛ a wɔdze bɛma hɔn no ho kaw na pii a ɔkeka ho. Iyi nyinara yɛ sika na aban no dze bɛyɛ. Kaar akwanhyia ma aban no bɔ kaw araa yie a nky akwankyerɛdze dze ayɛ mpontudwuma wɔ ɔman no mu. Iyi ntsi, sɛ kaar akwanhyia kɔ so a, ɔbɛma aban no abɔ kaw kɛse na iyi bɔko etsia ɔman no no mpontu no nsɛm.
